અલબત, ના. કેમ કે ‘વચનેષુ કિમ દરિદ્રમ’ સમજતા નેતાલોગના મૂખેથી સરી પડેલા ડઝનો વાયદાની જેમ એ ‘પ્રોજેકટ’ પણ હજુ કાગળ પર જ છે. એક આછાપાતળા અંદાજ મુજબ નાખી દેતાં’ય ૧૦૬.3૮ કરોડ રૂપિયાના આવા સ્વપ્નીલ પ્રોજેકટ ગત મહિના સુધીમાં પૂરો થઇ જવા જોઇતા હતા. પરંતુ વાસ્તવમાં હજુ એના કાંઇ ઠામઠેકાણા નથી. પ્રોજેકટના નામ જોગ જ વાત માંડીએ તો ‘સ્માર્ટ પાર્કિંગ’ના નામે રાજકોટવાસીઓને કહેવાયું હતું કે તમે કાર લઇને શહેરમાં નીકળો ત્યારે તમારા ગંતવ્ય સ્થળની નજીકમાં પાર્કિંગ પ્લોટ કયાં છે અને તેમાં પાર્ક કરવાની સ્પેસ કેટલી ખાલી છે અગર તો કેટલી મિનિટ પછી પાર્કિંગ લોટ ખાલી પડશે એ બધી વિગત તમને મળી જશે. 3૦ જૂને આ સવલત મળતી થઇ જવાની હતી, પણ હજૂ સોફ્ટવેર ડેવલપ થઇ રહ્યો છે. બલ્કે, હવે તો બાબુઓ ‘આ પ્રોજેકટ વિચારણા હેઠળ છે’ એવો જવાબ આપે છે. ભલા’દમી, નક્કર આયોજન જ ન્હોતું તો શિદને બણગાં ફૂંક્યા’તા! આવો બીજો એક પ્રોજેકટ: ડિજીટલ ડિસ્પ્લે. તમામ ટ્રાફિક જંકશન અગાઉ ડિજીટલ બોર્ડમાં તમને દેખાય કે આગળ કયાં કેવો ટ્રાફિક છે અને તદનુસાર જરૂર પડ્યે તમને રૂટ બદલવાનું પણ સૂચવાય. ડેડલાઈન નજીક છે-3૧ જુલાઇ. લાગે છે ખરૂં કે કયાંય આવા કિઓસ્ક ત્યાં સુધીમાં લાગી જશે?! હાલ તો એક સિગ્નલ પર ચાલીસ પચાસ સેકન્ડ ઉભા રહીને સિગ્નલ ગ્રીન થતાં આગળ વધો કે તરત બીજા જંકશન પર રેડ સિગ્નલ મળે છે, તે એમ જ મળતું રહેશે!